Rowers plunder politikus se huisZanele KaMagwa-Msibi Gewapende rowers het Woensdag in die vroeë oggendure by Zanele KaMagwaza-Msibi, president van die Nasionale Vryheidsparty (NFP), se huis in KwaZulu-Natal ingebreek en haar dogter aangehou. “Twee mans wat klapmusse gedra het en met messe gewapen was, het omstreeks 03:45 by my huis in Umhlanga ingebreek,” het KaMagwaza-Msibi gesê. “Hulle het by die voordeur ingekom, my dogter aangehou en die huis geplunder.” KaMagwaza-Msibi was nie tydens die inbraak by die huis nie. “Ek is dankbaar dat my dogter ongedeerd is, maar sy is erg getraumatiseerd. As ŉ ma kan jy jouself net indink deur watter trauma sy tydens die voorval moes gaan,” het sy bygevoeg. Sy het gesê die inbrekers het met waardevolle items gevlug. Die provinsiale polisie kon nie vir kommentaar bereik word nie.